Flemming Hansen (KF), 2002-05-14:
Jeg vil gerne takke for en rigtig god debat holdt i en god tone.
Jeg synes faktisk, at det var en pænere tone, end vi har oplevet før, når ordet metro har været taget i nogens mund, og det er jeg selvfølgelig glad for.
Emnet for debatten hedder jo metroprojektets status og problemer, og jeg er glad for, at vi har koncentreret os om statussen, og det er selvfølgelig, fordi de fleste problemer er ved at være løst, og det er jeg naturligvis endnu mere glad for.
Jeg kan bekræfte, at der skal 3 måneders fejlfri kørsel til, og at alle testene, som jeg sagde i min tale, går efter hensigten.
Det kører, som det skal.
Så synes jeg, at fru Margrete Auken talte meget om Cityringen og forsøgte at få den bragt ind i debatten hele tiden, og hr. Keld Albrechtsen gjorde det samme.
Det gælder selve den tekniske løsning, men også finansieringen, og der er regeringen fuldstændig enig.
Fru Gitte Lillelund Bech og hr. Poul Andersen talte om visionerne i selve metroprojektet, og jeg er enig i, at de gav mange gode eksempler på dem.
Hr. Poul Fischer var så venlig at anerkende min tale og sige, at man fik en god orientering om det trafikale løft, der nu sker her i København, også i forbindelse med tredje etape, som hr. Poul Fischer talte om. Han synes, at det er en flot løsning, der er kommet ud af det, og han roste tillige - det gør jeg også, og det har jeg gjort ved mange lejligheder - Tårnby Kommune for at gå aktivt ind, også i finansieringen.
Jeg benytter også denne lejlighed til at takke både Københavns Amt, Københavns Kommune, Tårnby Kommune og Frederiksberg Kommune for deres store velvillighed omkring alle disse metroprojekter.
Hr. Martin Lidegaard sagde naturligvis, at han var frit stillet; det er klart, det er vi alle sammen.
Undersøgelsen af fjerde etape eller Cityringen er jo netop udtryk for, at vi vil have noget at tage beslutning på baggrund af.
Så sagde hr. Martin Lidegaard noget, der var meget interessant, og som jeg synes at de, der har meget imod metroprojektet, glemmer.
Han sagde, at det var udtryk for en god kollektiv trafik.
Det mener jeg sådan set også.
Det er nemlig kollektiv trafik.
Endvidere sagde hr. Martin Lidegaard, at man gerne ville se resultatet af den første etape, inden man tager stilling, og jeg kan forsikre om, at det vil vi alle sammen meget gerne.
Vi vil gerne se, at det fungerer rigtig godt, for så har vi en meget bedre baggrund at diskutere ud fra.
Hr. Keld Albrechtsen talte også om Cityringen.
Det var faktisk hovedemnet i hr. Keld Albrechtsens indlæg, men den er jo ikke sådan rigtig aktuel.
Det er jo et aktstykke, vi har diskuteret før.
Hr. Keld Albrechtsen brugte et udtryk, som jeg må afvise, nemlig at der må være masser af penge i statskassen, for det spiller ingen rolle, hvad fjerde etape kommer til at koste.
Jeg mener ikke, så har jeg i hvert fald udtrykt mig meget klodset, at jeg har sagt et ord om finansiering af fjerde etape hverken ved denne lejlighed eller andre.
Hvilken organisation den skal have, hvilken finansiering den skal have, er der overhovedet ingen, der har taget stilling til.
Det synes jeg er meget vigtigt.
Jeg tror på, at vi får et rigtig godt projekt.
Jeg håber, at vi undgår uforudsete uheld.
Det er klart.
Jeg kan sige, at prøvekørslen har kørt i meget, meget lang tid.
Og jeg kan sige, at jeg selv har prøvekørt et førerløst tog, og det er en meget stor oplevelse.
Vi kan se frem til en københavnerbegivenhed af rang, som er med til at løfte
København op til den hovedstad, den bør være, og den verdensby, den fortjener at være